次韵子瞻發洪澤遇大風却還宿
作者：蘇轍
朝代：宋

paragraphs: 昨夜宿洪澤，再來遂如歸。
却行雖云拙，乘險諒亦非。
誰言淮陰近，阻此駭浪飛。
長風徑千里，蛟蜃相因依。
眇然恃一葉，此勢安可違。
冒涉彼何人，勇决生慮微。
欲速有不達，魚腹豈足肥。
風帆尚可轉，野廟誰能祈。
但當擁衾睡，慎閉窗與扉。
夜聞聲尚惡，起視聊披衣。